“อมตะวีเอ็น”ตั้งเป้าปี 59 ยอดขายที่ดินโต 20% จากปีนี้คาดยอดขาย 125 ไร่
"อมตะวีเอ็น"ตั้งเป้าปี 59 ยอดขายที่ดินโต 20% จากปีนี้คาดยอดขาย 125 ไร่
4 พ.ย. 2558

บริษัท อมตะ วีเอ็น จำกัด (มหาชน) หรือ AMATAVN เปิดเผยว่า บริษัทตั้งเป้ายอดขายที่ดินในเวียดนามเติบโต 20% ในปี 59 จากปีนี้ที่คาดว่าจะมียอดขายราว 125 ไร่ ขณะที่มีที่ดินในเวียดนามอีก 4,000 ไร่ รองรับการเติบโตได้อีกราว 10 ปีข้างหน้า ซึ่งบริษัทเตรียมจะเสนอขายหุ้นเพิ่มทุนต่อประชาชนทั่วไปครั้งแรก (IPO) ในตลาดหลักทรัพย์แห่งประเทศไทย (ตลท.)ในเดือน ธ.ค.นี้ เพื่อใช้ในการขยายธุรกิจและการพัฒนานิคมอุตสาหกรรมในประเทศเวียดนามและใช้เป็นเงินทุนหมุนเวียนต่อไป
ทั้งนี้ AMATAVN เป็น Holding Company ซึ่งลงทุนในบริษัทที่มีธุรกิจหลักคือ การพัฒนาและประกอบกิจการนิคมอุตสาหกรรมอมตะซิตี้ เบียนหัว ประเทศเวียดนาม บนพื้นที่ 700 เฮกต้าร์ หรือ 4,375 ไร่ รวมทั้งโครงการพัฒนาพื้นที่พาณิชยกรรม โครงการที่พักอาศัย และอาคารสำนักงานให้เช่า หรือ Amata Commercial Complex บนพื้นที่ประมาณ 19 เฮกต้าร์ หรือประมาณ 118 ไร่ รวมถึงธุรกิจเกี่ยวเนื่อง และโครงการในอนาคตในประเทศเวียดนามที่บริษัทจะดำเนินการในโครงการสวนอุตสาหกรรมไฮ-เทค (High Tech Industrial Park) อมตะ ซิตี้ ลองถั่น จังหวัดดองไน หลังจากที่รัฐบาลเวียดนามได้อนุมัติเข้าลงทุนอย่างเป็นทางการจากรัฐบาลเวียดนามแล้วเมื่อกลางปี 58 ที่ผ่านมา